Source: http://www.bihon.ro/cristian-achim-de-8-ani-la-carma-csm-csu-oradea/1934464
Timestamp: 2017-11-20 13:38:09+00:00

Document:
Cristian Achim, de 8 ani la cârma CSM CSU Oradea - BIHON
la	15. noiembrie 2017 09:54	 Reactualizat la:	 15. noiembrie 2017 09:55
Antrenorul Cristian Achim se află de opt ani pe banca echipei de baschet CSM CSU Oradea.
La data de 11 noiembrie 2009, CSM CSU Oradea disputa meciul de pe teren propriu cu CS Otopeni, pierdut cu scorul de 75-84, contând pentru sferturile de finală ale Cupei României. Echipa orădeană avea atunci un nou antrenor, Cristian Achim, în vârstă de 39 de ani. Aflată pe ultimele locuri în clasament, formaţia noastră pierdea acel meci, în faţa unei săli aproape goale, într-un trist anominat. Atunci şi acum… Sâmbătă, 11 noiembrie 2017, după exact opt ani, CSM CSU Oradea a obţinut o victorie netă cu SCM U Craiova, într-o sală plină, având la timonă acelaşi tehnician.
În aceşti ani, Cristian Achim a reuşit să schimbe „faţa” baschetului masculin orădean, echipa noastră ajungând treptat în topul naţional al acestui sport. CSM CSU Oradea a devenit în această perioadă campioană a României (în anul 2016), vicecampioană naţională (2014), s-a clasat de două ori pe locul 3 în Liga Naţională (2013 şi 2017), a disputat două finale de Cupa României (2014 şi 2016), o semifinală (2017) şi s-a situat pe locul 3 (2012).
Cristian Achim este tehnicianul cu cea mai mare longevitate la conducerea unei singure formaţii în Liga Naţională de baschet masculin. Bilanţul general al său la CSM CSU Oradea cuprinde 346 de meciuri oficiale, în care a înregistrat 211 victorii şi 135 de înfrângeri (procentaj de succes de 61%).
Pe lângă statutul de echipă de top din competiţiile interne, echipa noastră s-a remarcat şi pe plan european. Sub bagheta lui Cristian Achim, CSM CSU Oradea a disputat peste 30 de partide în cupele europene, cea mai bună evoluţie fiind cea din sezonul 2016/2017, cu victorii de răsunet în Basketball Champions League. Formaţia orădeană este de altfel singura echipă din România calificată în grupele acestei competiţii. „Am pus Oradea pe harta baschetului european”, spunea atunci Cristian Achim.
Antrenorul orădean se declară foarte bucuros pentru performanţele obţinute de echipa sa în tot acest timp. „În urmă cu opt ani, nu mă gândeam că voi petrece o perioadă atât de lungă la această echipă. Mă simt foarte bine la Oradea şi cred că tot ce am construit cu toţii, împreună, cu echipa noastră, este un lucru extrem de frumos. În toţi aceşti ani, s-a creat o adevărată emulaţie, o situaţie foarte favorabilă pentru acest sport în oraşul nostru”, ne-a declarat antrenorul Cristian Achim.
În campionatul actual, CSM CSU Oradea este din nou candidată la câştigarea titlului naţional şi a Cupei României. Povestea de succes continuă…
Taguri: 8 ani, antrenor, Cristian Achim, CSM CSU Oradea

References: CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM